text: 15,9 millioner til Børkop 
  02 juli 2012 kl. 09.24
  En Lotto-spiller i Børkop ved Vejle har vundet årets femte største gevinst. 15.926.205 kroner venter den heldige.
  Lørdagens syv vindertal i Lotto kan kun en spiller prale af at have stående på række. Og den spiller venter Danske Spil spændt på at høre fra. Vedkommende har nemlig vundet hele Jackpot-puljen, som lyder på 15.926.205 kroner.
  Den heldige Lotto-millionær skal sikkert findes i Børkop. I hvert fald er spillet, som er en selvudfyldt kupon, spillet hos DagligBrugsen i Gårslev.
  Det er årets femte største gevinst. Den største lyder på 29.980.905 kroner og blev i uge 17 vundet i Odense NV. 
  Allerede fredag aften blev en dansker millionær. En dansk spiller snuppede nemlig den ene af de to 2. præmier, som gik ved fredagens Eurojackpot-trækning. 1.227.666 kroner er på vej til Maribo.
  